text: نئی دہلی میں پہلے بین الاقوامی ایس ایم ای کنونشن-2018 کا اہتمام کیا جارہا ہے۔ تجارت وصنعت نیز شہری ہوابازی کے مرکزی وزیر جناب سریش پربھو آج منعقدہ افتتاحی تقریب کے مہمان خصوصی تھے۔ اس موقع پر اظہار خیال کرتے ہوئے وزیر موصوف نے ایم ایس ایم ای کے وزیر مملکت (آزادانہ چارج) جناب گری راج سنگھ کو پہلی مرتبہ اس بین الاقوامی ایس ایم ای کنونشن کے انعقاد میں قائدانہ کردار ادا کرنے کے لئے مبارک باد دی۔ اس کنونشن میں 30 سے زیادہ ممالک شرکت کررہے ہیں۔ انہوں نے کہا کہ دنیا عالمی نمو کے احیاء کے لئے حکمت عملی وضع کرنے پر بحث ومباحثہ کررہی ہے لیکن ہمارے یہاں ملک کے اندر غریبوں اور امیروں کے درمیان بڑھتی خلیج اور امیر اور غریب ملکوں کے درمیان بڑھتی خلیج اور آب وہوا کی تبدیلی نیز بے روزگاری میں اضافے جیسے چیلنجز درپیش ہیں۔ انہوں نے زور دے کر یہ بات کہی کہ بہت چھوٹی، چھوٹی اور اوسط درجے کی کمپنیاں (ایم ایس ایم ای) ان مسائل کے حل میں کلیدی کردار ادا کریں گی۔